次韵蘇門下寄題雪浪石
作者：晁補之
朝代：宋

paragraphs: 居庸滅烽惟留屯，時平更覺將軍尊。
鈴齋看雪擁衲坐，急鼓又報邊城昏。
百壺高宴梨栗圃，千里未盡桑麻村。
天憐公老無以樂，一星飛墮從天門。
得無遺履穀城化，恐是喫草金華魂。
不然荆棘霜露底，兀然奇怪來無根。
女媧擣鍊所遺棄，奔潀尚有河漢痕。
豈其謀國坐不用，聊以永日寧復論。
跳梁不憂牧並塞，綏納可使魚游盆。
公歸廊廟誰得挽，此石萬古當長存。